b'\n_START_ARTICLE_\nMammut\n_START_SECTION_\nEestis\n_START_PARAGRAPH_\nEestist on mammutite s\xc3\xa4ilmeid leitud peamiselt Kagu-Eestist ja Tallinna kandist, \xc3\xbcksikuid leide on P\xc3\xa4rnu ja Viljandi kandist ning Virumaalt. Suur osa Eesti leide on avastatud liiva v\xc3\xb5i kruusa v\xc3\xb5tmisel v\xc3\xb5i muudel kaevet\xc3\xb6\xc3\xb6del, luid on leitud ka maapinnalt v\xc3\xb5i veega v\xc3\xa4lja uhutud. Sisuliselt p\xc3\xa4rinevad k\xc3\xb5ik Eesti mammutileiud ikkagi mandriliustiku setetest, mist\xc3\xb5ttu nende algne asukoht on teadmata. N\xc3\xa4iteks Kunda Lammasm\xc3\xa4e umbes 10 000 aasta vanusest asulast leitud v\xc3\xb5hk on m\xc3\xa4rgatavalt vanem. Kokku on mammutiluid ja -hambaid Eestist teada umbes kolmk\xc3\xbcmmend, neist kolmveerand on vanemad kui 40 000\xe2\x80\x9350 000 aastat._NEWLINE_2008. aastal dateeriti Puurmani l\xc3\xa4hedalt leitud kaks mammuti purihammast radios\xc3\xbcsiniku meetodil maksimaalselt 10 000\xe2\x80\x9315 000 aasta vanusteks, seega v\xc3\xb5is Eesti olla Euroopas \xc3\xbcks viimaseid paiku, kus mammuteid leidus._NEWLINE_Mammuti rekonstruktsiooni saab Eestis n\xc3\xa4ha \xc3\x84ksi l\xc3\xa4histel J\xc3\xa4\xc3\xa4aja Keskuses. Eesti peamisi mammutiuurijaid t\xc3\xa4nap\xc3\xa4eval on Lembi L\xc3\xb5ugas.'